tartuNLP/wikipedia-smugri-20251201 huggingface dataset:
Gottfried Scheidt

Gottfried Scheidt (20. syyskuuta 1593 Halle – haudattu 3. kesäkuuta 1661 Altenburg) oli saksalainen säveltäjä ja urkuri. Hänen isoveljensä oli Samuel Scheidt. Hän sai vuosina 1611–1615 opetusta Jan Pieterszoon Sweelinckilta ja jatkoi opiskelua palattuaan Halleen, jossa hänen opettajiensa joukossa oli hänen oma veljensä.
Scheidt sai vuonna 1617 paikan Altenburgin hovin urkurina. Hän haki pääurkurin paikkaa Danzigin Marienkirchestä vuosien 1622–1623 vaihteessa, mutta hänen tilalleen valituksi tuli Paul Siefert. Scheidt työskenteli tämän jälkeen urkurin tehtävissä Altenburgissa, kunnes jäi eläkkeelle 5. toukokuuta 1658.
Scheidt oli mukana säveltämässä muunnelmien sarjaa "Allein Gott in der höh sei Ehr" -sävelmään Sweelinckin ja muiden kanssa vuonna 1614. Hänen osuudestaan tässä yhteistyössä koostuu koko hänen tiedossa oleva urkutuotantonsa. Kaikki muut hänen tiedetyistä sävellyksistään kuuluvat vokaalimusiikin piiriin.
K. J. Högman

Karl Johan Högman (19. huhtikuuta 1850 Kajaani – 14. maaliskuuta 1893 Helsinki) oli suomalainen opettajaseminaarin lehtori, valtiopäivämies ja päätoimittaja.
Henkilöhistoria.
Högmanin vanhemmat olivat Rovaniemen kirkkoherra Gustaf Fredrik Högman (1811-1866) ja Alexandra Maria Sofia Ricksten. Hän oli naimisissa 1877–1883 Eva Maria Mollinin (k. 1883) kanssa. Högman pääsi ylioppilaaksi 1869 Oulun ruotsinkielisestä alkeisoppilaitoksesta ja valmistui filosofian kandidaatiksi 1874 Helsingin yliopistosta. Hän suoritti vielä lakitieteen kandidaatin tutkinnon 1887. Högman oli Jyväskylän seminaarin matematiikan lehtori vuodesta 1879 ja Keski-Suomi-lehden päätoimittaja 1878–1879. 
Högman oli porvarissäädyssä Jyväskylän edustaja valtiopäivillä 1885, 1888 ja 1891. Hän oli muun muassa edistämässä rautatien rakentamista Jyväskylään, joka toteutuikin 1896. Högman oli myös Jyväskylän kaupunginvaltuuston jäsen vuodesta 1881.
Josef Kadraba

Josef Kadraba (29. syyskuuta 1933 – 5. elokuuta 2019) oli tšekkiläinen jalkapalloilija. Hän pelasi Tšekkoslovakian jalkapallomaajoukkueessa maailmanmestaruuskilpailuissa 1962.
Runkolinja 200

Runkolinja 200 on Helsingin seudun liikenteen runkolinja, joka perustettiin 10. elokuuta 2020 Elielinaukion, Leppävaaran ja Espoon keskuksen välille. Sen reitti kulkee väliä Elielinaukio–Töölö–Ruskeasuo–Huopalahti–Pitäjänmäki–Mäkkylä–Leppävaara–Karakallio–Jorvi–Espoon keskus vyöhykkeillä A, B ja C. Espoon keskuksessa, Leppävaarassa ja Pitäjänmäessä on vaihtoyhteydet lähijuniin. Linja liikennöi noin kello 05–23 viikon jokaisena päivänä 10 minuutin vuorovälein (hiljaisempana aikana 15 minuutin välein). Linja korvasi entiset linjat 217, 218, 226 ja 235. Yöaikaan suurinta osaa reitistä ajaa linja 235N. 
Linjan varrella olevilla pysäkeillä jouduttiin tekemään parannuksia runkolinjaa varten. Liikennöinti alkoi 12. elokuussa 2019 vanhalla numerolla 235, joka kulki kuitenkin jo runkolinjan 200 reittiä tihein vuorovälein. Syksyllä 2020 pysäkkimuutosten valmistuttua tunnus vaihtui 200:aan ja siitä tuli runkolinja.
Linja muodostaa pääkaupunkiseudun 13 muun runkolinjan (20, 30, 40, 300, 400, 500, 510, 520, 530, 560, 570 ja 600), sekä metron ja lähijunien kanssa Helsingin seudun joukkoliikenteen perustan.
Luettelo Johann Jakob Heckelin kuvaamista kalalajeista

Tämä on luettelo Johann Jakob Heckelin tieteelle kuvaamista kalalajeista. Kalaheimot, -suvut tai -lahkot eivät ole mukana. Luettelon suomenkieliset nimet ovat FishBasen mukaan.
Lukas Frick

Lukas Frick (s. 15. syyskuuta 1994 Zuzwil, Sveitsi) on sveitsiläinen jääkiekkoilija, pelipaikaltaan puolustaja. Hän pelaa NLA-seura Lausanne HC:ssa. Hän toimii joukkueensa kapteenina. Frick on pelannut Sveitsin maajoukkueessa MM-kilpailuissa 2018 ja 2019. Hän laukoo vasemmalta.
Ura.
Frick debytoi Sveitsin pääsarjassa kaudella 2012-13 EHC Klotenin paidassa. Frick jatkoi seurassa 4 kauden ajan, kunnes hän teki sopimuksen Lausanne HC:n kanssa vuonna 2017. Frick jatkaa Lausannen riveissä kaudella 2019-20.
Taisto Johteinen

Taisto Aulis Johteinen (17. elokuuta 1929 Ikaalinen – 22. tammikuuta 1983 Vantaa) oli suomalainen SKDL:ssä vaikuttanut henkilö, joka toimi Kemin kaupunginjohtajana.
Henkilöhistoria.
Taisto Johteisen vanhemmat olivat panostaja Niilo Aleksander Johteinen ja ompelija Tyyni Maria Jokinen ja puoliso vuodesta 1950 kirjansitoja Eine Edita Luopajärvi. Johteinen tuli ylioppilaaksi 1948 ja suoritti lainopin opintoja. Hän toimi SKDL:n toimitsijana ja kunnallissihteerinä 1956–1960 ja SKDL:n eduskuntaryhmän sihteerinä 1960–1967. Kemin kaupunginjohtaja Johteinen oli 1967–1980. Hän oli Suomen YK-valtuuskunnan jäsen vuosina 1965 ja 1966. Johteisella oli myös useita kunnallisalan ja muita luottamustehtäviä. Sotilasarvoltaan hän oli reservin ylikersantti (1970).
Perhe.
Desantti Jorma Johteinen ja taidemaalari Einari Johteinen olivat Taisto Johteisen setiä.
Jacob Peterson

Jacob Peterson (s. 19. heinäkuuta 1999 Lidköping, Ruotsi) on ruotsalainen jääkiekkoilija, pelipaikaltaan keskushyökkääjä. Hän pelaa Ruotsin pääsarjassa SHL-joukkue Rögle BK:ssa. Dallas Stars varasi Petersonin viidennellä kierroksella .
Peterson debytoi SHL:ssä kaudella 2017-18 Frölundan paidassa. Hänen paras SHL-kautensa tehopisteillä mitaten oli 2018-19. Peterson laukoo vasemmalta.
Jagdbombergeschwader 34

Jagdbombergeschwader 34 "Allgäu" (JaBoG 34) oli Saksan ilmavoimien hävittäjäpommittajalennosto, joka oli sijoitettu Etelä-Saksaan Memmingerbergin lentotukikohtaan. Lennoston kalustona olivat Panavia Tornado IDS:t.
Historia.
Lennosto perustettiin 24. marraskuuta 1958 Fassbergin lentotukikohdassa, mistä se siirrettiin 1. huhtikuuta 1959 Memmingerbergin lentotukikohtaan. Saksan puolustusministeri Franz Josef Strauss ja ilmavoimien komentaja Josef Kammhuber ottivat lennoston operatiiviseen palvelukseen 5. toukokuuta ja se liitettiin Natoon 1. lokakuuta. Perustettaessa kalustona olivat Republic F-84F Thunderstreak-hävittäjät. Lennosto vastaanotti ensimmäiset Lockheed F-104 Starfighterit vuonna 1964, ja kalustaminen saatiin päätökseen 1968. JaBo 34 varustettiin 1980-luvun lopulla Panavia Tornado IDS:llä, joilla kalustamine alkoi maaliskuussa 1987. 
Lennostolle annettiin vaalittavaksi toisen maailmansodan aikaisen lennoston Jagdgeschwader 54 ”Grunherzin” perinteet. Lennoston nimeen liitettiin 8. toukokuuta 1992 kunnianimi ”Allgäu”. Lennosto lakkautettiin organisaatiomuutoksen seurauksena 30. kesäkuuta 2003.
Komentajat.
Lennoston komentajina ovat olleet:
Janaki Ballabh Patnaik

Janaki Ballabh Patnaik (; 3. tammikuuta 1927 – 21. huhtikuuta 2015) oli intialainen toimittaja, kirjailija ja poliitikko, joka toimi Odishan pääministerinä kolme kautta. 1970-luvulla Patnaik toimi puolustusministeriössä valtioministerinä, jonka jälkeen vuonna 1980 hänestä tuli Odishan pääministeri ensimmäistä kertaa.
Patnaik on ollut osallisena useissa kohuissa. Ensimmäisellä kaudellaan osavaltion pääministerinä hän kieltäytyi toimimasta puolueeseensa kuuluvia raiskauksesta ja murhasta syytettyjä jäseniä vastaan, kunnes Indira Gandhi nuhteli häntä tapauksen johdosta. Vuonna 1986 The Illustrated Weekly of India -kuvalehti julkaisi artikkelin, joka syytti Patnaikia työnhakijoidensa seksuaalisesta hyväksikäytöstä. Patnaik haastoi lehden oikeuteen ja voitti anteeksipyynnön vuonna 1997. Häntä tuolloin avustanutta asianajajaa syytettiin Anjana Mishran seksuaalisesta häirinnästä samana vuonna, kaksi vuotta myöhemmin Mishra väitti kolmen miehen raiskanneen hänet Patnaikin käskystä.
Politiikan ulkopuolella Patnaik muistetaan kirjailijana ja kääntäjänä, joka hallitsi orijan ja sanskritin kielet. Hän käänsi Mahabharatan, Ramayanan ja Bhagavad Gitan orijaksi sekä julkaisi neljätoista kirjaa sanskritiksi. Hän myös kirjoitti Buddhan elämäkerran.
Sandsundsfjärden

Sandsundsfjärden on Natura-alue Pietarsaaren ja Pedersören kunnan alueella. Sandsundsfjärden on Luodonjärveen uoman (Bockholmskanalen) kautta yhteydessä oleva järvi. Järvi on Scirpus lacustre -tyyppinen, matala ja reheväkasvustoinen. Järvessä on ilmaversoiskasvillisuutta, järviruokoa, järvikaislaa, järvikortea ja osmankäämiä. Järvellä on myös avovesialueita. Lahden pohjoispäässä soistuneella rannalla on avoluhtaa ja pensasluhtaa. Metsät ovat paikoin rantalehtoa. Liito-oravasta on havaintoja järven itäpuolelta.
Järvellä on runsaasti pesimälinnustoa. Linnustoon kuuluu muiden muassa luhtakana ja luhtahuitti. Muuttoaikana alueella levähtää hanhia, joutsenia ja muita vesilintuja. Järven etelärannalla on lintutorni.
Kolppi

Kolppi () on kylä Pedersören kunnassa. Kolppi erotettiin omaksi kyläkseen Katternöstä vuonna 1830. Ruotsinkielinen nimi Kållby sisältää henkilönnimen Kåll, joka on puhuttelumuoto miehennimestä Karl. Rautatiehallitus antoi 1900-luvun alussa aseman suomenkieliseksi nimeksi nimen Kolppi. Asemannimeä alettiin käyttää myös kylän suomenkielisenä nimenä.
Kolpissa järjestetään vuosittain Kalastuksen yö -tapahtuma. Tapahtumaa on järjestetty talkoovoimin vuodesta 2001.
Maalipallo kesäparalympialaisissa 2020

Maalipallossa kilpailtiin Tokion paralympialaisissa 2020 13. kertaa. Maalipallo-ottelut pelataan Makuhari Messe Hall C:ssä. Ottelut pelataan käydään 25. elokuuta – 3. syyskuuta 2020. Maalipallossa miehille ja naisille oli omat turnaukset. Kumpaankin turnaukseen osallistui 10 joukkuetta. Miesten turnauksen voitti Brasilia ja naisten Turkki.
Karsinnat.
Yhdestä maasta sai osallistua korkeintaan yksi joukkue yhteen turnaukseen. Kolme parasta joukkuetta vuoden 2018 MM-kilpailuista pääsi paralympialaisiin. Neljä joukkuetta valittiin alueellisten (Eurooppa, Amerikka, Aasia/Oseania, Afrikka) turnausten kautta. Kaksi joukkuetta valittiin erillisessä karsintaturnauksessa. Isäntämaa Japani sai suoraan yhden joukkueen kumpaankin turnaukseen.
Melonta kesäparalympialaisissa 2020

Melonnassa kilpaillaan Tokion paralympialaisissa 2020 2. kertaa. Melontakilpailut pidetään Sea Forest Waterwayssa. Kilpailut käydään 3. – 5. syyskuuta 2020. Melonnassa kilpaillaan yhdeksässä luokassa, joista viisi on miehille ja neljä naisille. Kaikki kilpailut ovat yksilökilpailuja. Yhteensä urheilijoita melontaan osallistuu 90.
Karsinnat.
Yhdestä maasta saa osallistua yhteen luokkaan korkeintaan yksi urheilija. Samoin yksi urheilija voi saada vain yhden paikan paralympialaisiin. Urheilijat valitaan vuosien 2019 ja 2020 MM-kilpailujen perusteella. Isäntämaa Japani saa ilmoittaa yhden urheilijan miesten kajakkiin, miesten va'ahan, naisten kajakkiin ja naisten va'ahan.
Suolikas

Suolikas on noin 30 hehtaarin laajuinen karu ja kirkasvetinen korpijärvi Vihdissä. Se sijaitsee suurelta osin Nuuksion kansallispuistossa. Suolikkaan naapurijärviä ovat Valkealampi ja Sarkkinen. Saarijärvi sijaitsee Suolikkaan itäpuolella. Runsaas kilometrin päässä lännessä sijaitsee kolmen Antias-järven kokonaisuus: Levo-Antias, Iso-Antias ja Syvä-Antias.
Suolikas on muodoltaan omintakeinen. Sen eteläosan lahtia erottaa toisistaan kaareva niemi. Pohjoisosa on hyvin kapea, lähes jokimainen. Suolikkaan rantaviiva on järven pinta-alaan nähden pitkä, lähes seitsemän kilometriä. Suolikkaan rannat ovat pääosin kallioisia. Saaria Suolikkaalla on yksi. Järveen virtaa vettä puroja pitkin läheisistä vakavesistä, järven pohjoiskolkasta lähtee laskuoja noin 900 metriä lännessä sijaitsevaan Lummukkaaseen, jonka korkeustaso on viitisen metriä Suolikasta alempi.
Suolikas (81.057.1.063) kuuluu Mankinjoen valuma-alueeseen (81.057), joka on kolmannen jakovaiheen vesistö Suomenlahden rannikkoalueella (81). Suolikas on Mankinjoen valuma-alueen pohjoisia vakavesiä.
Risto Korhonen (toimittaja)

Risto Korhonen on suomalainen toimittaja ja tietokirjailija. Hän toimi Kansan Uutisten ja Yleisradion avustajana Varsovassa vuosina 1979–1983 ja työskenteli sen jälkeen työmarkkinatoimittajana Kansan Uutisissa vuosina 1984–2014. 
Korhonen on kirjoittattanut työmarkkinapolitiikkaa käsittelevät kirjat Hakaniemen voimavuodet (Otava 2012) ja Etelärannan mahtivuodet (Into 2018). Lisäksi hän on kirjoittanut myös lastennäytelmiä ja yhden runokirjan.
Näkövammaisten jalkapallo kesäparalympialaisissa 2020

Näkövammaisten jalkapallossa kilpailtiin Tokion paralympialaisissa 2020 5. kertaa. Ottelut pelattiin Aomi Urban Sports Parkissa. Ottelut pelattiin 29. elokuuta – 4. syyskuuta 2021. Jalkapallossa pelattiin vain miesten turnaus, johon osallistui kahdeksan joukkuetta. Turnauksen voitti Brasilia, joka voitti loppuottelussa Argentiinan.
Karsinnat.
Yhdestä maasta sai osallistua korkeintaan yksi joukkue. Vuoden 2018 MM-kilpailujen voittaja sai paikan paralympialaisissa. Kuusi joukkuetta valittiin alueellisista karsintaturnauksista. Afrikasta ja Amerikasta pääsi yksi joukkue, Euroopasta ja Aasiasta kaksi. Isäntämaa Japani sai joukkueen paralympialaisiin ilman karsintoja.
Aikataulu.
Lähde:
KaiOS

KaiOS on Linux-pohjainen mobiilikäyttöjärjestelmä, jota kehittää KaiOS Technologies.
KaiOS on lähtöisin Firefox OS -käyttöjärjestelmästä, jonka kehityksen Mozilla aloitti 2011. Mozilla lopetti kehitystyön virallisesti 2016, mutta vapaaehtoiset jatkoivat sitä nimellä "Boot to Gecko", B2G OS.
KaiOSin sovellukset ovat kuratoituja. KaiStore-sovelluskaupassa levitetään vain hyväksyttyjä sovelluksia.
Sovellukset perustuvat HTML5-tekniikkaan.
Gecko on Mozillan selainmoottori, joka toimii myös sovellusalustana. Alimpana kerroksena on Gonk, joka perustuu Android Open Source Projectin (AOSP) Linux-kerneliin ja matalan tason kirjastoihin joilla laitteisto abstrahoidaan sovellusten näkyville. HTML5, CSS ja JavaScript -tekniikoilla toteutettu käyttöliittymä ja siihen kuuluvat korkean tason sovellukset muodostavat Gaia-sovelluskerroksen.
Huhtikuussa 2019 HMD Global julkaisi päivityksen KaiOS-mobiilikäyttöjärjestelmää käyttävälle Nokia 8110 4G -puhelimelle. Päivityksen myötä WhatsApp ja Facebook tulivat saataville KaiOS:lle.
Leppälammi (Jämsä, Ouninpohja)

Leppälammi on Keski-Suomessa Jämsässä Ouninpohjan lähellä sijaitseva lampi.
Maantietoa.
Lammen pinta-ala on 1,8 hehtaaria, se on 200 metriä pitkä ja 100 metriä leveä. 
Siinä ei ole kartan mukaan saaria. 
Lammen rantaviivan pituus on 550 metriä.
Vesistösuhteet.
Järvi sijaitsee Kymijoen vesistössä (vesistöaluetunnus 14) Suur-Päijänteen alueen (14.2) Arvajanjoen valuma-alueella (14.26), jonka Isojärven valuma-alueeseen (14.263) järvi kuuluu. Järven vedenpinnan korkeus on 159,4 metriä mpy.
Aikamatkustajat

Aikamatkustajat ("Les Chronokids") on ranskalainen humoristinen lasten sarjakuvasarja, josta on tehty myös animaatio-TV-sarja. Sen on käsikirjoittanut Philippe Chappuis ja piirtäneet Stan Manoukian ja Vincent Roucher. Sarjasta on Ranskassa julkaistu yhteensä kuusi eri albumia.
Juoni.
Sisarukset Adèle ja Marvin löytävät kirpputorilta kronoluurin, jonka avulla voi matkustaa ajassa. He käyttävät sitä eri tarkoitusperiin, kuten koulun keksimisen estämiseen ja muinaisen orjan etsimiseen. Osa aikamatkoilla tavatuista henkilöistä on puhtaasti fiktiivisiä, kuten Robinson Crusoe, Sherlock Holmes ja Watson sekä Romeo ja Julia.
INEZ

Inez oli suomalainen televisiokanava, joka aloitti toimintansa 9. toukokuuta 2019. 15–34-vuotiaille nuorille aikuisille suunnattu kanava hyödynsi sisältöjensä monikanavaisessa jakamisessa television lisäksi sosiaalisen median kanavia ja omaa applikaatiotaan.
Kanava tuotti päivittäistä "Famestream"-makasiiniohjelmaa, joka käsitteli nuorisomusiikin, pelien, tubetuksen ja sosiaalisen median ajankohtaisia ilmiöitä ja uutisia. Muita ohjelmia olivat "Pikkulinnut lauloi, Tyttöjen etkoiluohjelma" sekä livechat-ohjelma "Free Flow". Kanava lupasi ohjelmistoonsa myös asiaohjelmia ja yhteiskunnallisia aiheita. Tv-tuotantoyhtiöiden sijasta Inez teki ohjelmayhteistyötä freelance-tubettajien kanssa. "Famestream"-ohjelmaa juonsi aluksi mm. Niko Saarinen, josta tuli näkyvä hahmo kanavalla, mutta hän kertoi sittemmin pyrkivänsä siirtymään taustavaikuttajaksi.
Inez-kanavan omisti SomeTV Oy. Sen perustajia ovat MTV:n entinen toimitusjohtaja Heikki Rotko, Heidi Tammiruusu, Samuel Rossi ja kanavajohtajana toimiva Miika Suvanto sekä Pasi Raassina, joka oli alkuvaiheen toimitusjohtaja kunnes siirtyi syksyllä 2019 digitaalisen mainonnan ja markkinoinnin etujärjestön IAB Finlandin toiminnanjohtajaksi. Markkinoinnillisena neuvonantajana toimi alkuun Hasan &amp; Partners -mainostoimiston silloinen luova johtaja Eka Ruola, joka aloitti kanavalla jouluna 2019 markkinointiaiheisen keskustelusarjan "Educated Guest". Yritykseen sijoittaneita ovat Small Giant Gamesin toimitusjohtaja Timo Soininen sekä Ari Lahti, Ari Tolppanen, Heikki Vienola, Markku Kaloniemi ja Ilkka Perheentupa.
Syksyllä 2020 yrityksen toimitusjohtajana aloitti Stina Varsikko. Keväällä 2021 toimitusjohtajaksi siirtyi Jarkko Jokinen.
Inez-kanava lopetti toimintansa 31.3.2023. Kanava DEED muutti Inez-kanavan kanava-paikalle 1.4.2023.
Jagdbombergeschwader 41

Jagdbombergeschwader 41 (JaBoG 41) oli Saksan ilmavoimien hävittäjäpommittajalennosto, joka oli sijoitettu Husumin lentotukikohtaan. Lennoston kalustona olivat Alpha Jetit.
Historia.
Jagdbombergeschwader 34:n 1. laivue nimettiin 24. marraskuuta 1958 perustettavan Jagdbombergeschwader 35:n 1. laivueeksi Nörvenichin lentotukikohdassa, missä lennoston esikunta ja 2. laivue perustettiin 20. tammikuuta 1959. Lennosto vastaanotti 17. maaliskuuta ensimmäiset Republic F-84F Thunderstreakit. Lennosto siirrettiin elo-syyskuussa Husumin lentotukikohtaan, missä se todettiin virallisesti perustetuksi 16. lokakuuta. 
Lennoston organisaatiota järjestettiin 1. lokakuuta 1961 uudelleen muodostamalla lento-osasto, tekninen osasto ja lentokenttäosasto. Syyskuussa 1962 lennoston 1. laivue liitettiin osaksi Naton 2. taktista ilma-armeijaa (2 ATAF). Toukokuussa 1963 lennosto vastaanotti ensimmäiset Fiat G.91 -koneet ja viimeinen F-84F poistui 15. toukokuuta 1965. Lennosto nimettiin 1. tammikuuta 1966 uudelleen Leichtes Kampfgeschwader 41:ksi ja edelleen 1. lokakuuta 1980 Jagdbombergeschwader 41:ksi.
Lennosto aloitti 1982 Fiat G.91 -koneiden vaihtamisen Alpha Jeteihin. Saksan ilmavoimien uudelleenorganisoinnin yhteydessä lennosto lakkautettiin 31. maaliskuuta 1993.
Komentajat.
JaboG 35:n komentajina ovat olleet:
LeKG 41:n komentajina ovat olleet:
JaboG 41:n komentajina ovat olleet:
Paul Siefert

Paul Siefert (28. kesäkuuta 1586 – 6. toukokuuta 1666) oli saksalainen urkuri ja säveltäjä. Hän työskenteli Königsbergin vanhankaupungin pääkirkon urkurina, hoviurkurina Varsovassa ja vuodesta 1623 kuolemaansa Danzigin Pyhän Marian kirkon pääurkurina. Hänen ensimmäiset psalmiteoksensa olivat säveltäjää opettaneen Jan Pieterszoon Sweelinckin tyylin mukaisia. Hänen myöhemmät psalminsa olivat neljälle lauluäänelle kahdeksanosaisen soittimellisen canzonan kera sävellettyjä. Historiallisesti nämä teokset on mahdollista nähdä "concertato chorale" -tyylin motettien ja kantaattien edeltäjinä.
Sweelinckin koulukunta vaikutti myös Siefertin säveltämään kosketinsoitinmusiikkiin. Teokset ovat hyvin koristeellisia, mutta kontrapunktia ei ole runsaasti.
Siefertin työuraa leimasi riitaisuus, sillä hän ajautui kiistoihin Kaspar Forsterin ja Marco Scacchin kanssa.
Pressimiehet

Pressimiehet Oy on Tampereella toimiva kustannusyhtiö, joka kustantaa Alibi-lehteä. Yhtiön toimitusjohtajana toimii Mika Lahtonen. Yhtiö on perustettu vuonna 1991 ja se toimi ennen kustannusyhtiötoimintaa sisällöntuotantoyrityksenä.
Yhtiön liikevaihto oli vuonna 2019 noin 860 000 euroa. Samana vuonna yrityksen liiketappio oli 5 000 euroa.
Huhtikuussa 2023 Pressimiesten kustantama toinen aikakauslehti Hymy siirtyi kokonaan Otavamedian alle. Aikaisemmin Otavamedia oli ostanut sekä Alibin että Hymyn tuotannon Pressimiehiltä, toimien itse lehtien julkaisijana.
Kaminey

Kaminey (suom. ”Kusipää”) on vuonna 2009 ensi-iltansa saanut intialainen rikosdraamaelokuva, jonka on ohjannut Vishal Bhardwaj. Pääosia näyttelevät Shahid Kapoor kaksoisroolissa ja Priyanka Chopra.
Elokuva sai ensi-iltansa 14. elokuuta 2009 ja sai ylistävän vastaanoton kriitikoilta.
Alet-les-Bains

Alet-les-Bains on kunta Ranskan eteläosassa Auden departementissa Oksitanian alueella. Se sijaitsee Audejoen varrella noin 10 kilometriä Limoux’n kaupungista etelään.
Alet-les-Bains on ollut tunnettu kuumista lähteistään jo roomalaisten aikaan. Paikallinen Alet-les-Bains -kivennäisvesi on yksi Ranskan vanhimmista kivennäisvesimerkeistä. Sitä on pullotettu jo yli 120 vuoden ajan, vuodesta 1886 lähtien.
Alet-les-Bainsin luostari on perustettu 500-luvulla. Se oli hyvin vauras 1300-luvulla, mutta vuonna 1577 hugenotit hävittivät luostarin.
Energia Keniassa

Energia Keniassa käsittelee energiantuotantoa ja energiankulutusta Keniassa. 
Energiankulutus asukasta kohti vuonna 2023 oli 5,5 miljoonaa BTU:ta, maailmassa 169:nneksi suurinta. Noin kolme neljäsosaa asukkaista on sähköverkon piirissä - kaupunkialueilla 98% mutta maaseudulla vain 65%.
Kenian energiankulutus vuonna 2023 jakaantui eri lähteiden kesken seuraavasti:
Kenian sähköntuotanto jakautui vuonna 2023 eri lähteiden kesken seuraavasti:
Kenian sähköntuotannon painopiste on ollut maan itsenäistymisestä lähtien vesivoiman tuotannossa. Tana- ja Turkwel-joissa on vesivoimalaitoksia. Itä-Afrikan hautavajoaman geotermistä energiaa on hyödynnetty 1980-luvun alkupuolelta lähtien sähkön tuotantoon, ja se on alkanut tyydyttää merkittävän osan Nairobin kokonaistarpeesta.
Suurin uusiutuvan energian lähde on kuitenkin biopolttoaineiden ja jätteiden poltto, josta valtaosa käytetään kotitalouksien energiantarpeisiin. lämmitykseen ja ruoanlaittoon.
Tuulivoima.
2019 Keniaan avattiin virallisesti Afrikan suurin tuulivoimalaitos Turkanajärven tuulipuisto eli Lake Turkana Wind Power (LTWP); sähköä laitos alkoi tuottaa jo 2018. 365 850kW:n tuulivoimalan kokonaisuuden nimellisteho on 310 MW. Laitos lisää Kenian sähköntuotantoa 13%. Hanke maksoi 680 miljoonaa dollaria. Samalla valmistui 438km pitkä Loiyangalani – Suswa -voimalinja, joka yhdistää laitoksen Kenian sähköverkkoon.
Geoterminen.
2017 kapasiteettia 700 MW, 9. eniten.
Luettelo Delhin pääministereistä

Tämä on luettelo Delhin pääministereistä.
Vuonna 1991 annettu lisäys Intian perustuslakiin antoi Delhille erityisaseman, jonka myötä Delhi sai lainsäädäntökokouksen sekä pääministerin. Intian presidentti nimittää Delhin pääministerin virkaansa. Delhiä hallitsee pääministerin ja lainsäädäntökokouksen lisäksi varakuvernööri.
Energiantuotannon elinkaarikasvihuonepäästöt

Energiantuotannon elinkaarikasvihuonepäästöt.
Eri toimintojen yhteismitallistamiseksi käytetään yksikkönä hiilidioksidiekvivalenttia (CO2-ekv. tai CO2e). Sähköntuotannossa käytetään yksikköä gCO2eq/kWh tai sen kerrannaista.
Sähköntuotantomuotojen elinkaaripäästöt, 2014 IPCC.
1 Patoaltaiden vaikutus nostaa lukua.
Bjorg Lambrecht

Bjorg Lambrecht (2. huhtikuuta 1997 – 5. elokuuta 2019) oli belgialainen maantiepyöräilijä. Lambrecht voitti vuonna 2018 hopeaa alle 23-vuotiaiden maantieajon maailmanmestaruuskilpailuissa. Lambrecht voitti vuoden 2019 Criterium du Dauphinessa valkoisen paidan, joka annetaan kokonaiskilpailussa parhaiten sijoittuneelle alle 25-vuotiaalle. Elokuussa 2019 Lambrecht kilpaili Puolassa Tour de Polognessa. Hän törmäsi kolmannen etapin puolivälissä betoniseen siltarumpuun. Hän sai pahoja vammoja, ja hänet siirrettiin sairaalaan, jossa hän kuoli illalla 5. elokuuta 2019.
Toews Lake

Toews Lake on järvi Kanadassa, joka on nimetty kanadalaisen jääkiekkoilijan Jonathan Toewsin mukaan, kun vuonna 2010 Toews voitti Stanley Cupin Chicago Blackhawksin riveissä. Sitä ennen järvi oli yksi tuhansista nimeämättömistä järvistä Kanadassa.
Devon Toews

Devon Toews (s. 21. helmikuuta 1994, Abbotsford, Brittiläinen Kolumbia) on kanadalainen jääkiekkoilija, joka edustaa NHL-seura Colorado Avalanchea. Hän ei ole sukua Chicago Blackhawksin kapteeni Jonathan Toewsille. Lokakuussa 2020 New York Islanders kauppasi Toewsin Avalancheen vaihdossa kahteen toisen kierroksen varausvuoroon. Tämän jälkeen Toews teki Avalanchen kanssa nelivuotisen ja yhteensä 16,4 miljoonan dollarin arvoisen sopimuksen. Lokakuussa 2023 Toews teki Avalanchen kanssa seitsemän vuoden mittaisen ja yhteensä 50,75 miljoonan dollarin arvoisen jatkosopimuksen.
Lana (laite)

Lana on maapintojen tasoittamiseen ja muotoiluun käytettävä työlaite tai itsenäinen työkone. Se soveltuu myös mm. lumen auraukseen.
Traktoriin nostolaitteisiin kiinnitettävä takalana (perälevy, takalevy) koostuu rungosta ja teräosasta. Teräosan kulmaa voidaan kääntää suhteessa ajosuuntaan ja usein kääntää 180 astetta vetävästä asennosta työntäväksi. Teräosan leikkaava laita on yleensä kestävämpää kulutusterästä. Takalana kiinnitetään nostolaitteeseen, jolla sen korkeutta ja leikkuu kulmaa säädetään. Hienostuneemmissa malleissa on enemmän säätöjä ja ne ovat kopista ohjattavissa.
Moniteräiset traktorin vetämät tielanat ovat hinattavia tai puolihinattavia.
Laatikkolana (engl. box blade) koostuu laatikosta, jonka takaosassa on kiinteä kaksihuulinen terä. Avoimessa etuosassa on kultivaattorin tapaiset säädettävät terät. Takaosan terällä voidaan lanata eteen ja taaksepäin. Laatikon avulla maamassaa voidaan siirtää eteenpäin ilman, että se tursuaa reunoilta ulos. Etuosan terillä voidaan pehmittää lanattavaa aluetta.
Tiehöylä eli tiekarhu on ajettava lana.
Teidenlitutilli

Teidenlitutilli ("Descurainia bourgeauana") on ristikukkaiskasvien heimoon kuuluvan litutillien kasvisuvun pensas. Se kasvaa endeemisenä eli kotoperäisenä Teiden rinteillä Teneriffalla Kanariansaarilla.
Kuvaus.
Teidenlitutilli kasvaa Teiden rinteillä yli 2 000 metrin korkeudessa. Sitä ei voi olla huomaamatta sen kukinnan aikaan keväällä. Sen puolipallomainen kasvumuoto suojaa sitä vuoriston ankarilta olosuhteilta luomalla eräänlaisen mikroilmaston sille.
Varsi ja lehdet.
Teidenlitutillin lehdet ovat ohuen karvan peittämät. Lehtilapa on syvään pariliuskainen.
Kukat ja hedelmät.
Teidenlitutillin kukinto on tähkämäinen terttu. Kukinnot sijoittuvat oksien kärkiin. Kukkien pitkät kukkaperät ovat vaakatasossa. Kukkien keltaiset terälehdet ovat kooltaan 3–4 millimetriä ja verholehdet alle 2,5 millimetriä.
Teidenlitutillin tieteellinen nimi tulee ranskalaisen kasvitieteilijä Eugène Bourgeaun (1815–1877) sukunimestä.
Arto Höylä

Arto Höylä (s. 3. lokakuuta 1960) on suomalainen kiihdytysautoilija.
Höylä aloitti kilpailemisen kiihdytyskisoissa vuonna 1988 katuautoilla ja aktiiviura kesti aina vuoteen 2010 saakka.
Höylä voitti Top Alcohol -luokan Suomen mestaruuden vuonna 1993 ja SM-pronssia vuosina 1994 ja 1996. Hän osallistui Top Methanol Dragster -luokan Euroopan mestaruussarjaan vuosina 1995, 1996, 1998 ja 2004-2010
Wielingen (F910)

Wielingen (runkonumero F910) oli Belgian merivoimien vuonna 1976 vesillelaskettu Wielingen-luokan fregatti.
Valmistus.
Alus tilattiin Temsestä Boelwerfiltä, missä köli laskettiin 5. maaliskuuta 1974. Alus laskettiin vesille 30. maaliskuuta 1976 ja otettiin palvelukseen 20. tammikuuta 1978.
Palvelus.
Alus poistettiin palveluksesta 2006 ja se myytiin 2008 Bulgarian laivastolle, joka nimesi sen "Verniksi" runkonumerolla 42.
Westdiep (F911)

Westdiep (runkonumero F911) oli Belgian merivoimien vuonna 1975 vesillelaskettu Wielingen-luokan fregatti.
Valmistus.
Alus tilattiin Antwerpenistä Cockerillilta, missä köli laskettiin 2. syyskuuta 1974. Alus laskettiin vesille 8. joulukuuta 1975 ja otettiin palvelukseen 20. tammikuuta 1978.
Palvelus.
Alus poistettiin palveluksesta 5. lokakuuta 2005 ja se myytiin 2008 Bulgarian laivastolle, joka nimesi sen "Gordiksi" runkonumerolla 43.
Wandelaar (F912)

Wandelaar (runkonumero F912) oli Belgian merivoimien vuonna 1977 vesillelaskettu Wielingen-luokan fregatti.
Valmistus.
Alus tilattiin Temsestä Boelwerfiltä, missä köli laskettiin 5. maaliskuuta 1975. Alus laskettiin vesille 21. kesäkuuta 1977 ja otettiin palvelukseen 3. lokakuuta 1978.
Palvelus.
Alus poistettiin palveluksesta ja se myytiin 2004 Bulgarian laivastolle, joka nimesi sen "Drazkiksi" runkonumerolla 41.
Paratriathlon kesäparalympialaisissa 2020

Paratriathlonissa kilpailtiin Tokion paralympialaisissa 2020 toista kertaa. Kilpailut pidettiin Odaiba Marine Parkissa. Kilpailut käytiin 28. ja 29. elokuuta 2021. Kilpailuja oli kahdeksan, joista neljä oli miehille ja neljä naisille. Kaikki kilpailut olivat yksilökilpailuja. Yhteensä urheilijoita paratriathloniin osallistui 80. Menestynein maa oli Yhdysvallat, jonka urheilijat saavuttivat viisi mitalia, joista kolme kultaisia.
Karsinnat.
Yhdestä maasta sai osallistua yhteen kilpailuun korkeintaan kaksi urheilijaa. Rajoitus ei koskenut erillisiä kutsuja. Paralympialaisiin kutsuttiin kahdeksan urheilijaa. Jos isäntämaa Japani ei ollut saanut kumpaakin sukupuolta edustavaa urheilijaa paralympialaisiin, niin kutsuja käytettiin siten, että paralympialaisiin osallistui vähintään yksi japanilainen mies- ja yksi naisurheilija. Loput urheilijat valittiin rankingin perusteella.
Westhinder (F913)

Westhinder (runkonumero F913) oli Belgian merivoimien vuonna 1976 vesillelaskettu Wielingen-luokan fregatti.
Valmistus.
Alus tilattiin Antwerpenistä Cockerillilta, missä köli laskettiin 6. joulukuuta 1975. Alus laskettiin vesille 30. maaliskuuta 1976 ja otettiin palvelukseen 20. tammikuuta 1978.
Palvelus.
Alus poistettiin palveluksesta 1993 ja romutettiin.
Raippaheinät

Raippaheinät ("Enteropogon") on heinäkasvien (Poaceae) heimoon kuuluva pieni kasvisuku. Sukuun luetaan kuuluvaksi 17 lajia.
Raippaheiniä tavataan etenkin Saharan eteläpuoleisessa Afrikassa.
Palsa-museo

Kittiläläisen taiteilija Kalervo Palsan (1947 – 1987) työtä ja elämää esittelevä museo sijaitsee Palsan kotitalossa. Talon pihapiirissä on myös hänen Getsemaneksi kutsumansa ateljeemökki. Museon omistaa Kauko Sorjosen säätiö, joka osti sen vuonna 2011 ja restauroi huonoon kuntoon pääseet rakennukset. Kittilän keskustan tuntumassa sijaitsevalla asuinalueella sijaitseva museo on avoinna kesäaikaan.
Savanniraippaheinä

Savanniraippaheinä ("Enteropogon macrostachyus") on raippaheinien ("Enteropogon") sukuun kuuluva heinäkasvilaji. Se on monivuotinen ja mätästävä heinälaji, joka kasvaa korkeintaan metrin korkuiseksi. Sen tyvitupet ovat kaljuja ja useimmat hieman köliselkäisiä. Lajin kukintona on yleensä yksittäinen, 7–20 cm pitkä terttu. Hyvin harvoin terttuja voi olla kaksi tai kolme. Tähkylät ovat joko kaksi- tai kolmikukkaisia, mutta yleensä kolmikukkaisia. Kolmikukkaisten tähkylöiden ulkohelpeet ovat 0,7–1 cm pitkiä ja kaksikukkaisten tähkylöiden 0,4–0,5 cm pitkiä. Ulkohelpeet ovat vihneellisiä, ja vihneet ovat 1–1,8 cm pitkiä.
Savanniraippaheinää tavataan laajalti Saharan eteläpuoleisessa Afrikassa. Sitä kasvaa alavilla mailla aina 1480 metrin korkeudelle asti. Laji kasvaa varjoisilla kasvupaikoilla erilaisilla kausivihannilla metsämailla sekä usein termiittikeoilla.
M Lamar

M Lamar (s. 29. toukokuuta 1984 Mobile, Alabama, Yhdysvallat) on "Orange Is the New Black" -sarjassa näytelleen Laverne Coxin identtinen kaksoisveli. Lamar näytteli Coxin roolihahmoa Marcusta eli Sophia Bursetia sarjassa ennen Bursetin sukupuolenkorjausta.
Konstantin von der Pahlen

Konstantin Ivanovich von der Pahlen () J:13. tammikuuta 1830 Jelgava – J:4. toukokuuta Pietari) oli baltiansaksalainen kreivi, Venäjän oikeusministeri ja valtiosihteeri vuosina 1867–1878. Hän siirtyi tuomioistuimesta oikeuskansleriksi vuonna 1878 ja tuli myöhemmin virassaan valituksi Venäjän valtakunnanneuvoston jäseneksi.. 
Perhe.
Hänen isänsä oli kapteeni ja Kaucminden kartanon isäntä Johann von der Pahlen (1784–1856), ja hänen äitinsä oli kreivitär Sofia von Medem (1799–1872).
Pahlen avioitui 1857 Pietarissa kenraali Karl Wilhelm von Tollin (1777–1842) tyttären kreivitär Helenen (1832–1910) kanssa. Avioliitosta heille syntyi seitsemän lasta:
Ura.
Pahlen toimi Pietarin tuomioistuimessa vuonna 1852 ja aloitti työt oikeusministeriössä vuonna 1854. Hänet nimitettiin 1864 Pihkovan kuvernööriksi ja hänestä tuli oikeusministerin avustaja sekä keisarin päätöksellä myös valtiosihteeri vuonna 1867. Samana vuonna hänet nimettiin Venäjän oikeusministeriksi, missä tehtävässä hän oli vuoteen 1878. Hän sai kreivin arvonimen vuonna 1878, toimi evankelis-luterilaisen yhteisön avustusrahaston johtajana vuosina 1880–1890, ja vuonna 1904 hänestä tuli kuvernööri.
Hän nykyaikaisti Venäjän oikeuslaitoksen alaisuudessa toimineet vankilat ja asevelvollisuuslain sekä selkeytti poliisin toimintatehtävät. Pahlen sai työpanoksestaan huomiota myös Aleksanteri III:lta ja Nikolai II:lta. Hänet palkittiin Pyhän Annan kolmannen luokan tunnustuspalkinnolla ja hänet korotettiin Pyhän Vladimirin ritarikunnan IV:n ja II:n luokkaan sekä Pyhän Andreaksen ritarikuntaan.
Asfalttihuopa

Asfalttihuopa ( &lt; , maapiki) oli asfaltilla kyllästetty lumppu- tai selluloosapahvi, jota käytettiin rakennusten vesikaton peitteenä tai muualla kosteutta eristävänä kerroksena. Ennen ensimmäistä maailmansotaa asfaltiksi kutsuttiin puhdasta bitumia, myöhemmin asfaltiksi on kutsuttu bitumin ja kiviaineksen seosta.
Asfalttihuovan edeltäjä oli ruotsalaisen Arvid Faxen 1780-luvulla keksimä kivipaperi (). Se oli valmistettu kastamalla paperi tervan ja hiekan seokseen. Oulussa ja Turussa tehtiin 1820-luvulla kokeiluja molemmilta puolilta tervatulla vuorauspaperilla. Se kiinnitettiin lautakaton päälle tasakantanauloilla ja pinnoitettiin hartsin, tervan ja punamullan seoksella. Ennen seoksen kuivumista pintaan siroteltiin hiekkaa, hienojakoista pajakuonaa ja tiilijauhoa, joilla vuorauspaperi saatiin pinnaltaan kivimäiseksi.
Asfalttihuopaa alettiin tuoda Suomeen 1870-luvulla ja siitä tulikin pian suosittu katemateriaali kaupunkien puutaloihin. Suomessa sen valmistus alkoi 1876 Turun Asfalttihuopatehtaassa, jossa huovat kyllästettiin luonnonasfaltilla. Jo 1880-luvulla kehitettiin menetelmä tislata maaöljystä bitumia huopien kyllästysaineeksi.
Vuonna 1922 ilmestynyt Tavarasanakirja piti nimityksiä asfalttihuopa ja kattohuopa samaa asiaa tarkoittavina. Siihen aikaan kaupoista oli ostettavissa useanlaisia kattohuopalajeja, joista toiset tarvitsivat ajoittain pinnan sivelyn eli ”tervauksen” ja toiset kestivät katteena ilman sivelyä. Kattohuopa valmistettiin yleensä villasta tai pehmeistä kuiduista, joiden lisänä käytettiin paperia, ja näin saatu vanuke kyllästettiin kuumassa asfalttitervassa. Joidenkin kattohuopalaatujen pinta hiekoitettiin ja jotkin toiset kyllästettiin kumia muistuttavilla aineilla. Yleensä vaikeasti syttyvä kattohuopa soveltui myös pärekaton kattamiseen.
Vähän myöhäisempi eli 1930-luvulla ilmestynyt Iso tietosanakirja piti asfalttihuopakattoa halpana, tulenkestävänä ja muutenkin kestävänä, kunhan rakennuksessa ei tapahtunut muodonmuutoksia. Sitä varten piti tehdä ruodelaudoitus pontatuista laudoista ja se tarvitsi kattokaltevuudeksi vähintään 10–15 astetta. Asennettu asfalttihuopakatto tuli sivellä kivihiilitervalla ja hiekoittaa. Kirja mainitsi, että vielä parempi maine oli bitumiinihuopakatoilla.
Otavan iso tietosanakirja ilmestyi 1960-luvulla ja sen mukaan asfalttihuopa ja kattohuopa merkitsivät samaa asiaa. Tällaisessa kateaineessa oli bitumilla tai kivihiilitervalla kyllästetty raakahuopa, joka tavallisesti oli lumppu- tai selluloosahuopaa tai vaativissa kohteissa juutti-, asbestikuitu- tai lasikuitukudosta. Pinnan sirotteena käytettiin hiekkaa tai talkkia. Näihin aikoihin oli tullut käyttöön myös menetelmä valaa huovan pintaan muovikalvo, joka mahdollisti huovan käärimisen rullalle ilman sen kerrosten kiinniliimautumista, ja näin käsitellyn huovan kyllästysaine ei myöskään alkanut valua, vaikka kattoon kohdistui auringonpaiste.
Arnulf Metziläinen

Arnulf Metziläinen, ranskaksi Saint Arnoul de Metz, (n. 580 Nancy – 16. heinäkuuta 640 Remiremont) oli Metzin piispa.
Frankkilaisena ylimyksenä hän palveli Austrasian kuningas Teodebert II:n hovissa. Vuonna 613 hän johti kuitenkin Pipin I:n kanssa ylimystön kapinaa Brunhildea vastaan. Kapina johti lopulta Brunhilden tuhoon ja Frankkien valtakunnan yhdistymiseen, kun Neustrian kuningas Klotar II nousi kaikkien frankkien kuninkaaksi. Arnulfista tuli piispa samana vuonna. 
Arnulf toimi vuodesta 623 kuningas Dagobert I:n neuvonantajana yhdessä Pippinin kanssa. Vuonna 629 Arnulf vetäytyi politiikasta ja ryhtyi erakoksi. Arnulfin poika Ansegisel meni naimisiin Pippinin tyttären Beggan kanssa. Heidän poikansa Pipin Heristalilainen oli Kaarle Suuren isoisoisä. Sen vuoksi karolingeja on joskus kutsuttu myös arnulfingeiksi Arnulfin mukaan.
Helmikillinen

Helmikillinen ("Aphanius mento") on hammaskillien (Cyprinodontidae) heimoon kuuluva kalalaji. 
Ulkonäkö ja koko.
Helmikillinen on pronssinhohtoinen kala, ja sillä on kyljissä vaaleanpunaisia läikkiä. Sen suurin tavattu pituus on 8 senttimetriä.
Elinympäristö ja levinneisyys.
Helmikillinen elää subtrooppisissa, makeissa vesissä. Paras elinlämpötila helmikilliselle on 10–25 celsiusastetta. Sen elinympäristöä ovat matalat vedet, joissa se elää kasvillisuuden seassa. Helmikillinen elää järvien bentaalisilla alueilla. Laji on levinnyt Aasiaan, jossa sitä tavataan Iranissa, Irakissa, Syyriassa, Jordaniassa, Israelissa, Libanonissa ja Turkissa.
Ravinto ja elintavat.
Helmikillinen syö hyönteisten toukkia, äyriäisiä ja leviä. Se lisääntyy vuoden lämpiminä kuukausina.
Culex abnormalis

Culex abnormalis on hyttysten (Culicidae) heimoon ja kaksisiipisten (Diptera) lahkoon kuuluva hyönteinen. Lajin kuvasi tieteelle ensimmäisen kerran Lane vuonna 1936. Sillä ei ole alalajeja.
Kevojärvi

Kevojärvi () on Suomen järvi, joka sijaitsee Lapin maakunnassa, Utsjoen kuntakeskuksesta noin 25 kilometriä etelään. Järvi kuuluu Tenon vesistöön. Valtatie 4 kulkee järven sivuitse sen itäpuolelta. Turun yliopiston Lapin tutkimuslaitos Kevo sijaitsee Kevonniemen kärjessä järven etelärannalla. Tutkimusaseman yhteydessä sijaitsevat myös Ilmatieteen laitoksen mittausasemat Utsjoki-Kevo sekä Kevojärvi. Näistä jälkimmäinen otettiin käyttöön vuonna 2010 ja se sijaitsee matalammalla, lähellä järven pintaa.
Järven suurin syvyys on 35 m ja keskisyvyys 11,1 m. Järven pintalämpötila on korkeimmillaan heinäkuussa, jolloin se on keskimäärin 14 astetta. Talvisin keskimääräinen jään paksuus on 75 cm. Kevojärvi jäätyy loka-marraskuussa ja jäät lähtevät touko-kesäkuussa.
Kalalajistoon kuuluvat ahven, harjus, lohi ja nieriä.
Kevojärveen laskevat Utsjoen yläjuoksu järven eteläpäässä sekä Kevojoki ja Čársejohka järven länsipäässä. Laskujokena toimii Utsjoen alajuoksu järven pohjoispäässä. Kapean luusuan vuoksi Kevojärvi on altis vedenkorkeuden vaihteluille ja sen vedenkorkeutta on mitattu vuodesta 1962 alkaen. Keskivedenkorkeus on 74,86 m ja keskimääräinen vuotuinen vaihtelu 274 cm. Ylin mitattu vedenkorkeus on ollut 78,89 m toukokuussa 1978 ja alin 74,42 m maaliskuussa 1998. Näiden erotus, 447 cm, on suurin Suomessa mitattu luonnontilaisen järven vedenkorkeuden vaihtelu.
Culex abominator

Culex abominator on hyttysten (Culicidae) heimoon ja kaksisiipisten (Diptera) lahkoon kuuluva hyönteinen. Lajin kuvasi tieteelle ensimmäisen kerran Frederick Knab vuonna 1909.
Levinneisyys.
Lajia tavataan Texasissa, Yhdysvalloissa.
Riitta Rajamäki

Riitta Rajamäki (o.s. Mikkola) (s. 29. syyskuuta 1951) on uransa lopettanut suomalainen pesäpalloilija. Vuosina 1973–1982 Rajamäki pelasi pesäpallon SM-sarjassa 106 runkosarjaottelua Seinäjoen Maila-Jussien ja Vetelin Urheilijoiden joukkueessa. Rajamäki valittiin yhdeksän kertaa Itä–Länsi-otteluun ja hänet valittiin vuoden pesäpalloilijaksi 1977 sekä viisi kertaa vuoden lukkariksi 1973, 1977, 1978, 1979 ja 1981.
Rajamäki on kilpaillut yleisurheilun veteraanisarjoissa ja saavutti vuonna 2022 keihäänheitossa yli 70-vuotiaiden MM-hopeaa.
Charles Frédéric Girard

Charles Frédéric Girard (8. maaliskuuta 1822 Mulhouse, Ranska – 29. tammikuuta 1895 Neuilly-sur-Seine, Ranska) oli ranskalainen luonnontieteilijä, joka oli erikoistunut iktyologiaan ja herpetologiaan. Girard kuvasi urallaan varsinkin kollegansa Spencer Fullerton Bairdin kanssa lukuisia kalalajeja, kuten kalalajit ruskoplaty ("Xiphophorus couchianus") sekä moskiittokala ("Gambusia affinis") ja käärmelajit "Rena dulcis" sekä teksasinkalkkarokäärme ("Crotalus atrox"). Girard julkaisi urallaan yhteensä 450 tieteellistä julkaisua kolmella kielellä.
Nelli Matulan diskografia

Suomalaisen laulajan ja lauluntekijän Nelli Matulan diskografia koostuu yhdestä studioalbumista, yhdestätoista singlestä ja kolmesta musiikkivideosta. Tämän lisäksi hän on vieraillut useiden muiden artistien kappaleilla.
Nelli Matula solmi levytyssopimuksen Rähinä Recordsin kanssa keväällä 2016. Hänen ensimmäinen single ”Kato vaan” julkaistiin 27. heinäkuuta 2016, ja se nousi Suomen virallisen striimauslistan sijalle 43. Myöhemmin kappale striimasi kultaa. Matulan toinen single ”Lemmikki” julkaistiin lokakuussa 2016. Se nousi striimauslistan sijalle 29 ja radisoittolistan sijalle 68. Kappale striimasi platinaa. Maaliskuussa 2017 Matula julkaisi singlen ”Mun kaa kahden”, joka nousi striimauslistan sijalle 43. Joulukuussa julkaistiin ”Tää ei oo ohi”, joka kapusi latauslistan kärkeen sekä single- ja striimauslistan kahdeksanneksi. Kappale striimasi myös kultaa. Toukokuussa 2018 Matula julkaisi singlen ”Et oo menos minnekään”, joka nousi striimauslistan sijalle 48.
Helmikuussa 2019 Nelli Matula solmi uuden levytyssopimuksen Universal Musicin kanssa. Hänen ensimmäinen single levy-yhtiöllä ”Helposti särkyvää” julkaistiin toukokuussa 2019. Se nousi single- ja striimauslistan sijalle seitsemän. Elokuussa Matula julkaisi singlen ”Koske”, joka kapusi single- ja striimauslistan viidenneksi. Matulan esikoisalbumi "Jumalatar" julkaistiin 9. elokuuta 2019. Se nousi Suomen virallisen albumilistan kuudenneksi ja on striimannut platinaa.
Vuonna 2020 Matula julkaisi kaksi singleä, joista ”Sukupuuttoon” nousi singlelistan sijalle kahdeksan. Vuonna 2021 julkaistiin singlet ”Lelu” ja ”Tulevaisuuteen”, joista ensimmäinen nousi singlelistan kuudenneksi. Alkuvuodesta 2022 Matula julkaisi vielä kaksi singleä toiselta albumiltaan "Kiltti tyttö", joka julkaistiin 1. huhtikuuta 2022.
Johan Johnsson (jääkiekkoilija)

Johan Johnsson (s. 16. tammikuuta 1993 Jönköping) on ruotsalainen jääkiekkoilija, pelipaikaltaan keskushyökkääjä. Hän pelaa SHL-seura Linköping HC:n riveissä. Johnssonin tähän asti paras SHL-kausi tehopisteillä mitaten oli kausi 2018-19, jolloin hän teki 11 tehopistettä.
Johnsson on pelannut HV71:n paidassa 3 SHL-kautta. Hän jatkaa seurassa kaudella 2019-20. Johnsson laukoo vasemmalta.
Mustaturska

Mustaturska ("Raniceps raninus") on nuijaturskien (Ranicipitidae) heimoon kuuluva kalalaji. 
Ulkonäkö ja koko.
Mustaturska muistuttaa suuresti turskaa, mutta se on tummempi ja sillä on vain yksi selkäevä turskalla ollen niitä kolme. Mustaturska on tavallisesti 20 senttimetrin mittainen. Sen suurin tavattu pituus on 30 senttimetriä.
Elinympäristö ja levinneisyys.
Mustaturskaa tavataan pohjoisella Atlantin valtamerellä. Lajia ei tavata Suomesta, mutta tavataan Ruotsista.
Ravinto ja elintavat.
Mustaturska syö meritähtiä, äyriäisiä, matoja, nilviäisiä ja sitä pienempiä kaloja.
Taidekeskus Väinölä

Taidekeskus Väinölä on Varkauden keskustassa, Päiviönsaaressa sijaitseva taidekeskus, jonka näyttelytiloissa esitellään taidetta. Rakennuksessa toimii myös kahvila ja siellä on taiteilijoiden ateljetiloja. Kesäisin rakennuksessa on esitellään naivismia suositulla "ILOA – Naivistit Varkaudessa" -näyttelyllä.
Taidekeskus Väinölän käytössä oleva hirsirunkoisen puutalon rakennutti A. Ahlström Oy vuonna 1913. Se oli alkujaan kahden perheen asuintalo, ja oli asuinkäytössä vuoteen 1983 asti. Vuonna 1983 rakennus siirtyi Varkauden kaupungille yhdessä viereisen tiilirunkoisen, tehtaan hotellina tunnetun rakennuksen kanssa. Saneerauksen jälkeen puurakennukseen muutti kaupungin kulttuuritoimisto, ja sitä käytettiin myös yhdistysten kokoontumispaikkana. Kaupunki asetti rakennuksen myyntiin, ja keväästä 1999 lähtien tiloissa on toiminut taidegalleria ja -kehystämö. Talo sai nimen Taidekeskus Väinölä rakennuksen alkuperäisen Väinölä-nimen mukaisesti. Viereinen tehtaan hotelli toimii nykyään Varkauden museon ja Varkauden taidemuseon näyttelytilana.
Pyöräily kesäparalympialaisissa 2020

Pyöräilyssä kilpaillaan Tokion paralympialaisissa 2020 10. kertaa. Maantiepyöräilykilpailut järjestetään Fuji Speedwaylla ja ratapyöräilykilpailut Izu Velodromilla. Ratapyöräilykilpailut kisataan 26. – 29. elokuuta ja maantie 1. – 4. syyskuuta. Ratapyöräilyssä on yhteensä 17 kilpailutapahtumaa, joista yhdeksän on miehille, seitsemän naisille ja yksi sekajoukkuekilpailu. Maantiepyöräilyssä on 34 kilpailutapahtumaa, joista 20 on miesten kilpailuja, 13 naisten ja yksi sekaviestikilpailu. Paralympialaisiin osallistuu yhteensä 230 pyöräilijää, joista 150 on miehiä.
Karsinnat.
Yhdestä maasta saa osallistua yhteen kilpailuun korkeintaan kolme urheilijaa pois lukien maantiepyöräilyn yksilökilpailut, joissa raja on viisi pyöräilijää. Yhden urheilijan pitää osallistua vähintään kahteen kilpailuun. 70 pyöräilijää (45 miestä, 25 naista) valitaan maantieteellisten rankingien perusteella. Tämä ranking tarkasteltiin 31. joulukuuta 2018. 150 urheilijaa (100 miestä, 50 naista) valitaan maailmanlaajuisen rankingin perusteella. Tämä ranking otetaan 7. kesäkuuta 2020. Viisi miestä ja viisi naista kutsutaan paralympialaisiin erillisellä kutsulla.
7412 Linnaeus

7412 Linnaeus on suuri päävyöhykkeen asteroidi, jonka löysi Eric Walter Elst La Sillan observatoriossa vuonna 22. syyskuuta 1990. Asteroidi on tunnettu väliaikaisella tunnuksella . Asteroidin albedo on 0,091. Asteroidi kiertää Auringon ympäri (noin ) kiertoradalla, jossa se on lähimmillään ja etäisimmillään astronomisen yksikön päässä Auringosta. Asteroidin läpimitta on noin .
Asteroidi on nimetty ruotsalaisen luonnontieteilijä Carl von Linnén (1707-1778) mukaan.
Maksim Kazakov

Maksim D. Kazakov (ven. Максим Казаков, s. 27. maaliskuuta 1993 Omsk, Venäjä) on venäläinen jääkiekkoilija, pelipaikaltaan hyökkääjä. Hän edustaa VHL-seura HK Tambovia. Kazakov on pelannut ammattilaistasolla vuodesta 2013 lähtien. Hän laukoo oikealta.
Ura.
Kazakov debytoi KHL-liigassa Avangard Omskin paidassa kaudella 2013–2014. Hän teki tulokaskaudellaan kuusi tehopistettä. Seuraavalla kaudella Kazakov edusti Omskia, muttei pelannut yhtäkään ottelua KHL:ssä.
Kaudella 2015–2016 Kazakov toimi Metallurg Novokuznetskin varakepteenina. Hän siirtyi kesken kauden takaisin Omskin riveihin ja seuraavaksi kaudeksi Admiral Vladivostokiin. Kaudella 2018–2019 Kazakov edusti Sibir Novosibirskia. Hän aloitti kauden 2019–2020 Sibirissä, mutta siirtyi ensin VHL-liigan Metallurg Novokusnetskiin ja sieltä Humo Taškentiin.
Suomalaisen ruoan päivä

Suomalaisen ruoan päivää () vietetään 4. syyskuuta. Suomalaisen ruoan päivän on perustanut Hyvää Suomesta -merkki, yhdessä niiden yli 300 suomalaisen ruoanvalmistajan kanssa, joiden tuotteille kotimaisuuden takaava merkki on myönnetty. Juhlapäivällä halutaan nostattaa suomalaista ruokaa ja sen tekijöitä sekä vahvistaa kuluttajien tietoisuutta ruoan suomalaisesta alkuperästä.
Vuonna 2020 Suomen Elintarviketeollisuusliitto nimesi Suomalaisen ruoan päivän vuoden 2020 Tähtiteko ehdokkaaksi
Channa longistomata

Channa longistomata on käärmeenpäiden (Channidae) heimoon kuuluva kalalaji.
Ulkonäkö ja koko.
Lajin pisin tavattu yksilö oli 15,6 senttimetrin mittainen.
Elinympäristö ja levinneisyys.
Laji elää trooppisissa olosuhteissa. Se on levinnyt Aasian Vietnamiin.
Indianapolis Racers

Indianapolis Racers oli jääkiekkojoukkue, joka pelasi WHA-liigassa vuosina 1974–1978. Joukkuetta edusti muun muassa Wayne Gretzky, Mark Messier, Marcel Dionne ja Dave Keon. Racers voitti kaudella 1975–1976 WHA:n itäisen divisioonan mestaruuden.
Oren Peli

Oren Peli (s. 21. tammikuuta 1970) on israelialais-yhdysvaltalainen elokuvaohjaaja, elokuvatuottaja ja käsikirjoittaja. Hänet tunnetaan parhaiten vuoden 2007 elokuvasta "Paranormal Activity".
Darling (ohjelmisto)

Darling on macOS (OS X) yhteensopivuuteen tähtäävä avoimen lähdekoodin ohjelmisto Linuxille. Ohjelman tarkoitus on toimia ABI-yhteensopivana kerroksena, joka mahdollistaa macOS-ohjelmien ajamisen ilman muutoksia Linuxilla. Ohjelman alkuperäinen kehittäjä on Luboš Doležel. Darling käyttää GNUstepiä totetutuksessaan. Pelkän yhteensopivuuskerroksen lisäksi se toteuttaa Darwin-ytimen objektitiedostolatauksen.
Itämerihaaste

Vuonna 2007 Helsingin ja Turun kaupungit tekivät yhteisen aloitteen Itämeren suojelemiseksi ja käynnistivät Itämerihaasteen, jonka tavoite on sitouttaa kaupunkeja, kuntia ja organisaatioita vapaaehtoisiin Itämeren suojelutoimenpiteisiin. Helsingin ja Turun kaupungit toteuttavat vapaaehtoisia suojelutoimenpiteitä yhteisten toimenpideohjelmien kautta. Ensimmäinen toimenpideohjelma toteutettiin vuosina 2008-2013, toinen vuosina 2014-2018 ja kolmas toteutetaan vuosien 2019-2023 aikana. Toimenpideohjelmat huomioivat EU:n Itämeren alueen strategian ja Itämeren suojelukomission suositukset Itämeren suojelun edistämiseksi sekä alueelliset ympäristöstrategiat ja -ohjelmat. Vuosien 2019-2023 toimenpideohjelman viisi päämäärää ovat:
Itämerihaaste järjestää yhteistyössä verkostojäsenten kanssa mm. yleisölle avoimia tapahtumia, kuten rantatalkoita. Itämerihaaste on kasvanut kansainväliseksi verkostoksi, johon kuuluu lähes 300 eri toimijaa Itämeren alueelta.